เวิลด์แบงก์คงจีดีพีไทยปีนี้ 4.5%
ธนาคารโลก เชื่อ ปรับครม.ไม่กระทบกับภาพรวมเศรษฐกิจไทย ประกาศคงประมาณการปีนี้ไว้ที่ 4.5%
25 ต.ค. 2555

ธนาคารโลก เชื่อ ปรับครม.ไม่กระทบกับภาพรวมเศรษฐกิจไทย ประกาศคงประมาณการปีนี้ไว้ที่ 4.5%
น.ส.กิริฎา เภาพิจิตร นักเศรษฐศาสตร์อาวุโส ธนาคารโลก (เวิลด์แบงก์) ประจำประเทศไทย เปิดเผยว่า เวิลด์แบงก์ยังคงประมาณการอัตราการขยายตัวทางเศรษฐกิจ หรือ จีดีพี ไทยปีนี้ ที่ระดับ 4.5% เท่าเดิม โดยขยายตัวไม่ถึง 5% เนื่องจากผลกระทบของเศรษฐกิจโลกและปัญหาน้ำท่วม ทำให้การส่งออกของไทยชะลอตัวลง
อย่างไรก็ตาม แนวโน้มปี 2556 เวิลด์แบงก์ คาดการณ์ว่า จีดีพี ไทยจะขยายตัวได้ใกล้เคียง 5% โดยปัจจัยที่ต้องจับตาเป็นพิเศษ คือ ปัญหาหนี้สาธารณะของประเทศในสหภาพยุโรป ว่าจะส่งผลกระทบต่อเศรษฐกิจไทยมากน้อยเพียงใด ส่วนการส่งออกปี 56 น่าจะขยายตัวได้สูงกว่าปีนี้ เนื่องจากฐานปีนี้อยู่ในระดับต่ำและภาคการผลิตกลับมาฟื้นตัวได้เต็มศักยภาพ
น.ส.กิริฎา ยังกล่าวถึงการปรับคณะรัฐมนตรี โดยเชื่อว่า หากปรับเปลี่ยนเฉพาะตัวบุคคลแต่ไม่ปรับเปลี่ยนนโยบาย ก็จะไม่กระทบกับภาพรวมเศรษฐกิจและการลงทุนมากนัก  ซึ่งส่วนตัว มองว่า ไม่น่าห่วง เนื่องจากทุกรัฐบาลต่างก็มีนโยบายส่งเสริมการลงทุนและการส่งออก แต่สิ่งที่ต้องติดตามอย่างใกล้ชิด  คือ ปัญหาเศรษฐกิจของกลุ่มยูโรโซนจะส่งผลกระทบต่อการส่งออกไทยเพิ่มขึ้นหรือไม่ 
ส่วนการที่คณะกรรมการนโยบายการเงิน (กนง.) ปรับลดอัตราดอกเบี้ยนโยบายลง 0.25% ในการประชุมครั้งที่ผ่านมานั้น ไม่ได้เป็นเรื่องที่เหนือความคาดหมาย โดยเหตุผลที่ปรับลด เพื่อกระตุ้นเศรษฐกิจภายใน ลดผลกระทบที่เกิดขึ้นจากเศรษฐกิจโลก